Ich, Heinrich Huͦber von Lùpffenn, ✳ diser zitt undervogt im amptt Eigenn, ✳ tuͦn kùndt mengklichen ✳ mit dieserm brieff, ✳
das ich an statt unnd innam̄en der edlenn, strengen, ✳ from̄en, vestenn und wysenn ✳ hrrn̄ schult̄sn ✳ und ràths der statt
Bernn, ✳ miner gnaͤdigen hrrn̄, ✳ und usz sùndrigem bevelch ✳ des erenvesten und wysen ✳ Hans Uͦlrich Zaͤchender, hoffmeister zuͦ
Kùngsfelden, ✳ mins gnedigen hrrn̄, ✳ zuͦ Windisch ✳ offenlich an gewonlicher richttstatt ✳ offenlich zuͦ gericht gesaͤssen bin, ✳ daselbst
vor mir ✳ und offnem gericht erschinen sind ✳ der bescheidenn Hanns Fridly Byland, ✳ der fer zuͦ Windisch, ✳ als verkoͤùffer eins, ✳ und
obbemelter min her hoffmeister ✳ als koͤùffer anders teyls, ✳ zuͦ beyder sydt verfùrsprechet wie recht ist. ✳ und gab da beruͤrttˀ veˀkoͤùffer
innam̄en und an statt ✳ sin selbs, ✳ oùch alls ein vollmaͤchtiger gewallt und bevelchhaber ✳ sins bruͦders Heiny Bylands von Windisch ✳
und ir beyder muͦtter Margrethen Bylandin ✳ und ir aller erben ✳ dem genanntten minem hrrn̄ hoffmeister ✳ alls koͤùffern ✳ innam̄en
und an statt ✳ eegenan̄tter miner gnaͤdigen herrscht Bernn ✳ und zuͦ handen ir g₎ hoffs Kùngsfeldenn ✳ uffrecht und redlich zuͦ
koùffenn ✳ und allen irenn hoffmeister̄n ✳ nachkomen ✳ namlichen drù pfùnd geltz ✳ guͦtter, raͤdlicher Bernn waͤrun̄g ✳ jaͤrlichs und ewigs
zinses, ✳ Martinii vallend, ✳ zuͦ iren sichern handen ✳ àn allenn cost und schaden ✳ fùr aller maͤngklichs verhefften, ✳ verpietten ✳ und entweren, ✳
oùch àn all intrag ✳ und widerred zuͦ bezalenn, ✳ so sy ✳ und ir vordern jaͤrlich gehept haben ✳ uff irem cleinen teyl ✳ desselben fars Windisch,
so vor ir eygen was, ✳ und inen hierum̄b ✳ hinfùr zinsbar gmacht ist ✳ mitt disen gedingen, ✳ wo inen soͤlicher zins jaͤrlich uff
zal und tag wie oblùt ✳ nit uszgericht wùrde, ✳ alls dann mag gemelter min herr hoffmeister ✳ und all sin nachkom̄en ✳ soͤllich underpfand ✳ nach unnsers ampts brùch und recht ✳ und wo daran abgàtt ✳ alles ander der obgedàchten verkoͤùffer̄n ✳ und ir erben und
nachkom̄en guͦtt ✳ angriffen, ✳ verkoùffen ✳ und vertriben, ✳ bisz sy soͤllichs verfallens zins, ✳ cost ✳ und schadens ✳ vernuͤgt und bezalt sind, ✳
dàwider sy nùtzit sol schirmen, ✳ dehein gnad, ✳ fryheitt ✳ noch recht, ✳ und entzoch sich hiemitt oͧch der widerloͤsun̄g ✳ und aller gerechtigkeit₎
und aller ansprachen, so sy vor daran gehept ✳ und hinfùr überkùmenn moͤcht₎, ✳ und hiemit an einer urtel begert zuͦ erfarenn, ✳
wie er soͤlichs zuͦ iren handen vertigen soͤlt, ✳ damit sy daran habend ✳ und das jetz und hienach guͦtt krafft ✳ und macht haben soͤlt. ✳
also nàch ir beyder rechtsatz ✳ und miner um̄bfrag ✳ ward einhaͤlig zuͦ recht erkendt ✳ und gesprochen, ✳ diewyl uff gab, ✳ in andtwùrt₎
und empfachen ✳ und alles, so harzuͦ nottùrfftig ✳ was, ✳ mit hand, ✳ mùnd, ✳ wortt ✳ und werck₎ ✳ bescheen ✳ und ergangen ✳ nach unsers
ampts brùch und recht, ✳ das soͤllichs jetz und hienach ✳ guͦtt krafft und macht ✳ hat und haben sol. ✳ des begert genanntter min
herr hoffmeister innamen und zuͦhanden wie vor ✳ eins brieffs, ✳ der im ✳ mit recht ✳ under sinem eignen insigel, ✳
( ✳ diewyl ich, der richter, ✳ mich eigens insigel nit geprùch ✳ ) doch in all ander weg ✳ minen̄ gnedig₎ hrrn̄ von Bernn, ✳
im̄, ✳ mir ✳ und minen mitt urtelsprechern ✳ und allen unnsern erben ✳ àn schadenn. ✳ und sind dis, so hieby warend, ✳ die erbern̄,
beschaidenenn ✳ Uͦly Talheym von Hùsen, ✳ Peter Frick, ✳ Jörg Seberg, ✳ Hanns Meyer, ✳ der Mùller zuͦ Mùlinon, ✳ Hanns Humel von Schärtz,
Jacob Wygicker, ✳ Peter Schuͤpp, ✳ Fridly Tùll, ✳ Hans Ror, ✳ Hanns Schwander, ✳ Hans Grünenfeld, ✳ Hanns Meyer von Birenloùff, ✳ all
des gerichts zuͦ Windisch, ✳ und ander erenlùt. ✳ beschechenn den zwentzigisten tag ✳ des manots decembris, ✳ von der gepùrt Cristi gezellt ✳ fùnff zechen hùndert drissig unnd fùnff jar. ✳ ✳ ✳ und ist diser koùff beschechen umb sächtzig
pfùnd ✳ obberuͤrtter waͤrschafft, ✳ dero er bezalt, ✳ wie er ingericht anred was. ✳
Bernhartt Brùnner, ✳ geschworner hoff unnd
landtschriber zuͦ Kùngszfeldenn, manù
ꝓpria sszt
manu propria